La Bibia piemontèisa/Testament Neuv/Arvelassion/Arvelassion 3


Arvelassion ëd Gioann

3

A la gesia ‘d Sardi 

A l’àngel ëd la gesia ch’a j’é a Sardi scrivje: “Sossì a dis col ch’a l’ha ij set ëspirit ëd Nosgnor e le set ëstèile: I conòsso bin tut lòn ch’it fase e che ti ‘t l’has l’arputassion d’esse viv - ma ch’it ses mòrt.  Dësvìjte! Rinfòrsa ij pochi ch’a son ancora viv ma ch’a son an sël pont ëd meuire ‘dcò lor! Toe euvre a son pa stàite trovà compije dë 'dnans a Nosgnor. Arcòrd-te, donch, ëd lòn ch’it l’has ëscotà e chërdù fin-a dal prinsipi. Tente strèit a lolì e pentiss-te che, s’it të vijeras nen, i vnirai da ti a l’amprovista tanme ‘n làder e it savras pa a che ora i vnirai da ti. Pura, a-i é ancora a Sardi coj pòchi ch’a l’han nen macià soe veste ‘d lor. Coj-lì a vniran con mi vestì ‘d bianch, përchè ch’a në son degn. Chi ch’a na seurtira vincitor, donch, a andrà vestì ‘d bianch, I sganfrai pa sò nòm dal lìber ëd la vita, e i diciarerai dë 'dnans a mè Pare e ai sò àngej ch’a son dij mè. Chi ch’a l’ha dj’orije bon-e, ch’a senta lòn ch’a dis lë Spirit a le gesie.

A la gesia ‘d Filadèlfia 

A l’àngel ëd la gesia ch’a j’é a Filadèlfia scrivje: “Parèj a dis ël Sant, col ch’a dis la vrità, ch’a l’ha la ciav ëd David; ch’a deurb e gnun a peul torna saré; ch’a sara e gnun a peul torna deurbe. I conòsso toe euvre. Varda, i l’hai butate dë 'dnans na pòrta doverta che gnun a la peul saré. Ti ‘t l’has pòca fòrsa ma ti ‘t l’has osservà mia paròla e it l’has pa arnegà mè nòm. Varda, mi i farai an manera che coj ch’a fan part ëd la sinagòga ‘d Sàtana, coj ch’a diso d’esse ‘d Giudé ma ch’a lo son nen,  a ven-o a prosternesse dë 'dnans ai tò pé. Lor a arconòss-ràn che i seve vojàutri coj ch’i-j veuj bin. Dàit ch’i l’eve osservà con costansa mia Paròla mi 'v guernerai ant ël temp ëd la preuva ch’a sta për riveje adòss a tut ël mond për buteje a la preuva tùit ij sò abitant. I vnirai bin tòst: goerna fedelment lòn ch’it l’has, përchè gnun as pija toa coron-a. A coj ch’a në saran  vincitor, i-j rendrai colòn-e dël templi 'd mè Dé e a në seurtiran pa pì fòra. I scrivrai ansima a lor ël nòm ëd mè Dé e a saran ij sitadin ëd la sità 'd mè Dé - la neuva Gerusalem ch’a cala dal cel, da mè Dé. I scrivrai ansima a lor ëdcò mè nòm neuv. Chi ch’a l’ha d’orije bon-e, ch’a senta lòn che lë Spirit a dis a le gesie.

A la gesia ‘d Laodicea 

A l’àngel ëd la gesia ch’a j’é a Laodicea scrivje: “Parèj a dis l’Amen, ël testimòni ch’a l’é fedel e ch’a dis la vrità, ël prinsìpi dle còse che Nosgnor a l’ha creà. I conòsso lòn ch’it fas, che ti ‘t ses nì càud nì frèid: magara fusses-to o frèid o càud! Ma përchè ti ‘t ses tëbbi, e nì frèid nì càud, i comensrai a gumitete da mia boca. Ti ‘t dises: ‘I son në sgnor, i l’hai tut lòn ch’i veuj: am manca nen’. Contut, it vëddes nen ch’it ses maloreus, e miseràbil, e bòrgno, e patanù. It dago për consèj ëd caté da mi d’òr arfinà al feu. Antlora it saras në sgnor përdabon. Cata ‘dcò da mi ‘d veste bianche, parèj ti tl’avras pa pì  da vërgognete ‘d toa nudità, e na meisin-a pr’ ij tò euj, parèj ti 't podras s-ciairé mèj. Mi, i rimpròcio e i castigo coj ch’i-j veuj bin. Esse donca diligent e dëspiasù ‘d toa 'ndiferensa. Varda, i stago a la pòrta e i tambusso. Se cheidun a sent mia vos e ch’am deurb la pòrta, i intrerai da chiel e i starai a sin-a con chiel, e chiel con mi. Coj ch’a në saran vincitor, i-j acordrai ‘d setesse con mi an sù mè tròno, coma mi dcò i son ëstàit vincitor e i son astame con mè Pare an sò tròno. Chi ch’a l’ha d’orije bon-e, ch’a senta lòn che lë Spirit a dis a le gesie.

Nòte 

Bibia
Testament Neuv
Arvelassion